62022TJ0104_RES
Byla T‑104/22
Vengrija
prieš
Europos Komisiją
2024 m. liepos 10 d. Bendrojo Teismo (devintoji išplėstinė kolegija) sprendimas
„Galimybė susipažinti su dokumentais – Reglamentas (EB) Nr. 1049/2001 – Dokumentai, susiję su Komisijai skirta Vengrijos valdžios institucijų korespondencija dėl kvietimo teikti paraiškas projekto, kurį Sąjunga bendrai finansuoja iš Europos struktūrinių ir investicinių fondų – Iš valstybės narės gauti dokumentai – Valstybės narės išreikštas prieštaravimas – Išimtis, susijusi su sprendimų priėmimo proceso apsauga – Sąvoka „dokumentas „dėl kurio institucija dar nėra priėmusi sprendimo” – Pareiga motyvuoti – Lojalus bendradarbiavimas“
Europos Sąjungos institucijos – Visuomenės teisė susipažinti su dokumentais – Reglamentas 1049/2001 – Teisės susipažinti su dokumentais išimtys – Atsisakymas leisti susipažinti – Pareiga motyvuoti – Apimtis – Sprendimas dėl kartotinio prašymo leisti susipažinti su dokumentais, kuriuo nukrypstama nuo atsakymo į pirminį prašymą leisti susipažinti su dokumentais – Pareigos motyvuoti pažeidimas – Nebuvimas
(SESV 296 straipsnio antra pastraipa; Europos Sąjungos pagrindinių teisių chartijos 41 straipsnio 2 dalies c punktas; Europos Parlamento ir Tarybos reglamento Nr. 1049/2001 4 straipsnio 3 dalis)
(žr. 24, 27, 30, 35–37 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Iš valstybės narės gauti dokumentai – Valstybės narės teisė prašyti institucijos neatskleisti dokumentų – Institucijos ir valstybės narės lojalaus bendradarbiavimo pareiga
(ESS 4 straipsnio 3 dalis; Europos Parlamento ir Tarybos reglamento Nr. 1049/2001 4 straipsnio 1–3 ir 5 dalys)
(žr. 41–43 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Iš valstybės narės gauti dokumentai – Valstybės narės teisė prašyti institucijos neatskleisti dokumentų – Procedūriniai padariniai – Valstybei narei tenkanti pareiga motyvuoti
(Europos Parlamento ir Tarybos reglamento Nr. 1049/2001 4 straipsnio 5 dalis)
(žr. 44–46, 49 punktus)
Ekonominė, socialinė ir teritorinė sanglauda – Struktūrinė parama – Finansavimas Sąjungos lėšomis – Europos struktūriniai ir investicijų fondai – Pasidalijamasis valdymas – Sprendimo dėl kvietimo teikti paraiškas priėmimas – Išimtinė valstybių narių atsakomybė
(Europos Parlamento ir Tarybos reglamento Nr. 1303/2013 4 straipsnio 4 dalis, 34 straipsnio 3 dalies d punktas, 73–75 straipsniai, 110 straipsnio 2 dalies a punktas ir 125 straipsnio 3 dalis; Reglamento 2018/1046 63 straipsnio 1 dalis)
(žr. 66, 75, 76 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Sprendimų priėmimo proceso apsauga – Apimtis – Dokumentai, susiję su nacionalinių valdžios institucijų korespondencija Europos Komisijai dėl Europos struktūrinių ir investicijų fondų bendrai finansuojamo kvietimo teikti paraiškas projekto – Neįtraukimas
(Europos Parlamento ir Tarybos reglamento Nr. 1049/2001 4 straipsnio 3 dalies pirma pastraipa)
(žr. 92, 93, 100, 101 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Sprendimų priėmimo proceso apsauga – Sąvoka – Apimtis – Nacionalinių valdymo institucijų sprendimų priėmimo procesas – Neįtraukimas
(Europos Parlamento ir Tarybos reglamento Nr. 1049/2001 4 straipsnio 3 dalies pirma pastraipa)
(žr. 110–-113, 126, 127 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Sprendimų priėmimo proceso apsauga – Sąlygos – Konkreti, faktinė ir didelė žala šiam procesui – Nebuvimas tuo atveju, kai atskleidžiami dokumentai, susiję su nacionalinių valdžios institucijų korespondencija Europos Komisijai dėl Europos struktūrinių ir investicijų fondų bendrai finansuojamo kvietimo teikti paraiškas projekto
(Europos Parlamento ir Tarybos reglamento Nr. 1049/2001 4 straipsnio 3 dalies pirma pastraipa)
(žr. 130–133, 136, 137, 140 punktus)
Teismo procesas – Ieškinys – Formos reikalavimai – Ginčo dalyko nustatymas – Pagrindų, kuriais remiamasi, santrauka – Abstraktus nurodymas – Nepriimtinumas
(Teisingumo Teismo statuto 21 straipsnis; Bendrojo Teismo procedūros reglamento 76 straipsnio d punktas)
(žr. 145 punktą)
Santrauka
Atmesdamas Vengrijos ieškinį dėl Europos Komisijos sprendimo, kuriuo trečiajai šaliai, prašančiai suteikti galimybę susipažinti su Vengrijos valdžios institucijų šiai institucijai skirta korespondencija, susijusia su Europos Sąjungos lėšomis finansuojamo kvietimo teikti paraiškas projektu (toliau – ginčijamas sprendimas), panaikinimo, Bendrasis Teismas patikslino Reglamente Nr. 1049/2001 (
1
) numatytos išimties, susijusios su sprendimų priėmimo proceso apsauga, apimtį, be kita ko, atsižvelgdamas į tikslią sąvokos „institucijos sprendimų priėmimo procesas“ apibrėžtį. Be to, šis palyginti retas ginčas, kuriame valstybė narė pareiškė prieštaravimą, kad Sąjungos institucija atskleistų jos valdžios institucijų dokumentus, suteikė Bendrajam Teismui galimybę priimti sprendimą dėl naujo klausimo, t. y. ar šia išimtimi valstybė narė gali remtis prieštaraudama, kad būtų atskleisti dokumentai, susiję su nacionalinės Europos struktūrinių ir investicinių fondų (toliau – ESI fondai) valdymo institucijos parengtu kvietimu teikti paraiškas, kai taikomas Sąjungos biudžeto pasidalijamasis valdymas.
2021 m. Komisijai buvo pateiktas prašymas leisti susipažinti su dokumentais, susijusiais su oficialia jos ir Vengrijos valdžios institucijų korespondencija dėl kvietimo teikti paraiškas pagal ESI fondų lėšomis finansuojamą veiksmų programą (
2
) remiantis Reglamentu Nr. 1303/2013 (
3
). Konsultuodamosi pagal Reglamentą Nr. 1049/2001 (
4
), Vengrijos valdžios institucijos prieštaravo dėl iš jų gautų dokumentų atskleidimo, remdamosi išimtimi, susijusia su sprendimų priėmimo proceso apsauga. Jos pažymėjo, kad atsižvelgiant į tai, jog sprendimų dėl nagrinėjamo kvietimo teikti paraiškas priėmimo procesas tebevyko, minėtų dokumentų atskleidimas galėjo rimtai pažeisti vienodo požiūrio, nediskriminavimo ir skaidrumo principus.
Komisija trečiajai šaliai, prašančiai leisti susipažinti, visų pirma leido susipažinti su šešiais iš vienuolikos dokumentų, kurie buvo pripažinti susijusiais su prašymu atskleisti, tačiau atsisakė leisti jai susipažinti su Vengrijos valdžios institucijų parengtais dokumentais. Tačiau gavusi kartotinį prašymą ir iš naujo pasikonsultavusi su Vengrijos valdžios institucijomis, Komisija, nepaisydama minėtų institucijų prieštaravimo, leido susipažinti su Vengrijos valdžios institucijų dokumentais, įskaitant naujai identifikuotus dokumentus.
Bendrojo Teismo vertinimas
Spręsdamas dėl pagrindo, kuriuo Vengrija priekaištavo Komisijai dėl to, kad ši šiuo atveju netaikė išimties, susijusios su sprendimų priėmimo proceso apsauga, Bendrasis Teismas konstatavo, pirma, kad ginčijamo sprendimo priėmimo momentu nevyko joks Komisijos sprendimų priėmimo procesas.
Šiuo klausimu jis pažymėjo, kad nors ESI fondams taikomas pasidalijamasis valdymas, iš Reglamento Nr. 1303/2013 (
5
) nuostatų dėl kriterijų, kurių reikia laikytis atrenkant veiksmus, kurie turi būti finansuojami iš šių fondų, matyti, kad kvietimai teikti paraiškas priklauso išimtinei valstybių narių atsakomybei. Taigi pagal Reglamentą Nr. 1303/2013 Komisijai nesuteikiama konkreti kompetencija vykstant šiame reglamente nustatyto kvietimo teikti paraiškas užbaigimo procesui.
Be to, remdamasis pažodiniu, kontekstiniu ir teleologiniu Reglamento Nr. 1049/2001 4 straipsnio 3 dalies pirmos pastraipos aiškinimu Bendrasis Teismas pažymėjo, kad šioje nuostatoje numatytos išimties taikymas siejamas su procedūros, per kurią Sąjungos institucija pagal Sąjungos teisę yra įgaliota priimti konkretų sprendimą, nustatymu. Vien tai, kad Komisija dalyvauja pasidalijamojo valdymo biudžeto taisyklių reglamentuojamoje procedūroje, negali pateisinti to, kad ši procedūra susijusi su šios institucijos sprendimų priėmimo procesu. Iš tiesų Komisijos delegavimas nacionalinėms valdymo institucijoms, kuris būdingas pasidalijamajam valdymui, neturi įtakos atitinkamai Komisijos ir valstybių narių kompetencijai, aiškiai apibrėžtai Reglamento Nr. 1303/2013 nuostatose, todėl vieni ir kiti sprendimų priėmimo procesai negali būti painiojami.
Taigi Bendrasis Teismas padarė išvadą, kad šioje byloje Komisija neprivalėjo priimti sprendimo. Jos gauti dokumentai negali būti laikomi susijusiais su vykstančiu Sąjungos institucijos sprendimų priėmimo procesu. Vadinasi, jie negali būti laikomi „susijusiais su klausimu, dėl kurio [Sąjungos institucija] dar nėra priėmusi sprendimo“ (
6
).
Antra, Bendrasis Teismas atmetė Vengrijos argumentus dėl Reglamento Nr. 1049/2001 4 straipsnio 3 dalies pirmoje pastraipoje įtvirtintos išimties taikymo nacionalinių valdymo institucijų sprendimų priėmimo procesui.
Šiuo klausimu jis pažymėjo, kad šia nuostata nesiekiama apsaugoti valstybių narių ar kitų juridinių asmenų arba Sąjungos institucijos sprendimų priėmimo procesų, nes pati šios nuostatos formuluotė susijusi tik su dokumentais, susijusiais su „klausimu, dėl kurio [institucija] dar nėra priėmusi sprendimo“. Jei ši išimtis būtų aiškinama taip, kad ja taip pat apsaugomas nacionalinių valdymo institucijų sprendimų priėmimo procesas, tai reikštų, kad Sąjungos teisės aktų leidėjas neteisėtai iš naujo nustato rengėjo taisyklę dėl kiekvieno dokumento, darančio poveikį valstybės narės sprendimų priėmimui. Toks aiškinimas būtų nesuderinamas nei su SESV 15 straipsnio ir Reglamento Nr. 1049/2001 dalyku, nei su tikslu suteikti visuomenei kuo platesnę teisę susipažinti su institucijų dokumentais visose Sąjungos veiklos srityse. Be to, bet koks šios nuostatos aiškinimas, neapsiribojantis pačia formuluote, lemtų platų šioje nuostatoje numatytos išimties aiškinimą, kuris neleistų apibrėžti atitinkamo atsisakymo pagrindo apimties.
(
1
)	2001 m. gegužės 30 d. Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001, p. 43; 2004 m. specialusis leidimas lietuvių k., 1 sk., 3 t., p. 331; toliau – Reglamentas Nr. 1049/2001) 4 straipsnio 3 dalis.
(
2
)	Kvietimas teikti paraišką „EFOP 2.2.5“, pavadintą „Perėjimo nuo institucinės globos prie bendruomeninių paslaugų gerinimas – institucinio apgyvendinimo pakeitimas iki 2023 m.“
(
3
)	2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013, p. 320; klaidų ištaisymas OL 2016, L 200, p. 140).
(
4
)	Reglamento Nr. 1049/2001 4 straipsnio 4 ir 5 dalys.
(
5
)	Reglamento 1303/2013 110 straipsnio 2 dalies a punktas ir 125 straipsnio 3 dalis
(
6
)	Reglamento Nr. 1049/2001 4 straipsnio 3 dalies pirma pastraipa.